|  |
| --- |
| **Budapest Főváros VII. kerület Erzsébetváros Önkormányzata**  dr. Halmai GyulaEVIN Erzsébetvárosi Ingatlangazdálkodási Nonprofit Zrt. vezérigazgatója |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2022. november 2 - ai rendkívüli**

**ülésére**

|  |  |
| --- | --- |
| **Tárgy:** | Tulajdonosi döntés az Erzsébetvárosi energiaközösség- „Energiaközösség létrehozása és működtetése Erzsébetvárosban (2020-3.1.4-ZFR-EKM-2020-00012 tárgyú közbeszerzési eljárását megindító dokumentumok jóváhagyásáról |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **dr. Halmai Gyula EVIN Erzsébetvárosi Ingatlangazdálkodási Nonprofit Zrt. vezérigazgatója** |

**Tisztelt Bizottság!**

Az EVIN Nonprofit Zrt. (a továbbiakban: EVIN vagy Társaság) vezetésével Budapest Főváros VII. kerület Erzsébetváros Önkormányzata (a továbbiakban Önkormányzat), az Erzsébetvárosi Piacüzemeltetési Kft. (a továbbiakban Piacüzemeltetési Kft.) és a DDRIÜ Dél-Dunántúli Regionális Innovációs Ügynökség Nonprofit Kft. alkotta konzorcium (a továbbiakban: Konzorcium) sikeresen pályázott a 2020-3.1.4-ZFR-EKM-2020-00012 azonosítószámú „Energiaközösség létrehozása és működtetése Erzsébetvárosban” c. projekt (a továbbiakban: Projekt) megvalósítására, mely a Támogatói Okiratban és az annak részét képező Konzorciumi megállapodásban kerültek részletezésre (*1. számú melléklet*). A Projekt összköltségvetése nettó 269.629.967 Ft, amiből 65.924.981 Ft az önrész. A Projektnek az Önkormányzatot, EVIN-t és a Piacüzemeltetési Kft.-t érintő költségvetése a hatályos Támogatási Szerződés szerint az alábbi táblázat szerint alakul:

|  |  |  |  |
| --- | --- | --- | --- |
|  | Támogatás | Önrész | Összesen |
| EVIN NZrt. | nettó 87.540.850 Ft | nettó 42.198.817 Ft | nettó 129.739.667 Ft |
| Piacüzemeltetési Kft. | nettó 34.348.943 Ft | nettó 16.618.707 Ft | nettó 50.967.650 Ft |
| Önkormányzat | bruttó 5.815.193 Ft | bruttó 7.107.457 Ft | bruttó 12.922.650 Ft |
| Összesen | 127.704.986 Ft | 65.924.981 Ft | 193.629.967 Ft |

A Projekt hatályos Támogatási szerződés szerinti önrészét, valamint a kivitelezés költségeinek megelőlegezését az Önkormányzat az EVIN és a Piacüzemeltetési Kft. részére támogatási szerződés keretében biztosította (*2. és 3. számú mellékletek*).

Időközben szükségessé vált a Támogatási Szerződés módosítása, ezért a Konzorcium benyújtotta a Támogató Hatóság felé a szakmai feladattervre, valamint a költségtervre vonatkozó 1. sz. módosítási igényét (*4. és 5. számú mellékletek*), melyek a mérföldkövekre vonatkoztatott költségek módosulását, továbbá a projekt haladási ütemének megfelelő módosulását tartalmazzák. A benyújtás óta ismét szükségessé vált a Támogatási Szerződés módosítása, amiről a Konzorcium egyeztetést folytat a Támogató Hatósággal.

A Projekt kivitelezéséhez - a többi között - napelemes rendszerek (Klauzál Csarnok – ~106 kW, önkormányzati tulajdonú lakóépület (Szövetség utca 15.) –~18 kW, önkormányzati intézmény: Erzsébet krt. 6., Polgármesteri Hivatal – ~15 kW, összesen 139 kW beépített teljesítmény), valamint energiatároló (lithium-ionos, 68 kWh tárolási kapacitással, 30 kW teljesítménnyel) kiépítése szerepel, melyek kivitelezéséhez szükséges vállalkozók kiválasztása közös közbeszerzés formájában valósul meg. Az ennek érdekében szükséges közbeszerzési eljárás, melyet az EVIN, mint konzorciumvezető, az Önkormányzat és a Piacüzemeltetési Kft., mint konzorciumi tagok nevében ajánlatkérőként eljárva a Kbt. 115. § szerinti nyílt eljárás keretében folytat le, jelenleg a bírálati szakaszban van. A lezárás előtt lévő közbeszerzési eljárás napelemek kiépítésére vonatkozó részeit (1., 2. és 4. rész) a bírálóbizottság javasolja eredménytelenné nyilvánítani, az energiatárolóra vonatkozó részt (3. rész) pedig eredményessé.

Az Önkormányzat, mint ajánlatkérő közbeszerzési eljárásának eredményéről szóló döntései egy másik előterjesztés formájában a 2022. november 2-i ülés napirendjén szerepelnek, a Piacüzemeltetési Kft., mint ajánlatkérő közbeszerzési eljárásának döntéseit a *13.számú melléklet,*  a döntések alapjául szolgáló bírálóbizottsági javaslatokat a 14.a, 14.b. és 14.c sz. mellékletek tartalmazzák.

A közbeszerzési eljárás eredményére vonatkozó határozati javaslatok (ajánlatok érvénytelensége- közbeszerzési eljárás eredménytelenség) okán a napelemes rendszerek kiépítésére vonatkozó részek közbeszerzése érdekében új közbeszerzési eljárás lefolytatása szükséges, melyet az EVIN, mint konzorciumvezető, az Önkormányzat és a Piacüzemeltetési Kft., mint konzorciumi tagok nevében ajánlatkérőként eljárva a Kbt. 115. § szerinti nyílt eljárás keretében kívánja lefolytatni. Az új közbeszerzési eljárás műszaki tartalma a megelőző eljárás tapasztalatai alapján - minimálisan – az alábbiakkal került korrigálásra:

* 8.a melléklet műszaki specifikáció 14.oldalán a 7. pontban a teljesítmény degradáció adat a korábbi „<0,45%”-ról „<0,55%”-ra változott, a minimális keret magasság „45mm”-ről „35mm”-re változott;
* 8.a melléklet műszaki specifikáció 8-9. oldalán az alábbi szövegrész került bele: „A főelosztóba készüléket már nem lehet bekötni, de kábelt bekötni igen. A főelosztó alá kell építeni egy kis fogadószekrényt, amibe lehet fogadni az inverterből jövő 0,4 kV-os kábelt egy túláramvédelmi készülékkel.”;
* 8.a melléklet műszaki specifikációban több helyen is szereplő napelem-panelre vonatkozó típus megjelölés törlésre került.

Egyebekben az eljárás tartalmilag nem tér el a korábbi eljárástól.

Jelen előterjesztés célja, hogy időveszteség nélkül, folytatólag tudjon a napelemes rendszerek kiépítésére vonatkozó közbeszerzés megindulni annak érdekében, hogy a Projekt megvalósítása zökkenőmentesen tudjon haladni.

A jelen előterjesztés keretében jóváhagyásra kerülő közbeszerzési eljárás elindításának előfeltétele, hogy a jelenleg hasonló tárgyban folyó közbeszerzési eljárás lezárásra kerüljön, mely feltétel a határozati javaslatban is szerepel.

Tekintettel a Konzorcium Támogató Hatóság felé benyújtott (támogatási) szerződésmódosításra vonatkozó igényére, valamint a további módosítás szükségességére, a szerződések hatályba lépésének feltétele, hogy a Támogatási Szerződés megfelelő módosítását elfogadja a Támogató Hatóság [Kbt. 53. § (6) bekezdés]\*, valamint az Önkormányzat és a Piacüzemeltetési Kft., mint Megrendelők a Szerződések teljesítéséhez szükséges (a kivitelezői díjat fedező) fedezettel rendelkezzenek - melyhez az önrészt biztosító, a gazdasági társaságokkal 2021. decemberében kötött támogatási szerződések Képviselő-testület általi módosítása is szükséges. Ezek a feltételek szerepelnek a közbeszerzési dokumentumokban és a szerződéstervezetekben.

*\*„(6) Feltételes közbeszerzés indítható akkor is, ha az ajánlatkérő támogatásra irányuló igényt (pályázatot, projektjavaslatot, támogatásiszerződés-módosítást vagy változásbejelentést) nyújtott be vagy fog benyújtani – függetlenül attól, hogy sor került-e már a támogatás pályázati felhívásának megjelenésére – és az ajánlatkérő a támogatásra irányuló igény el nem fogadását, vagy az igényeltnél kisebb összegben történő elfogadását olyan körülménynek tekinti, amely miatt az eljárást eredménytelenné nyilváníthatja.”*

A Projekt megvalósítási helyszínek közül a Szövetség utca 15. szám alatti lakóépület tetőre telepítendő napelemes rendszer előfeltétele a tetőszerkezet felújítása, melynek kivitelezési munkái jelenleg folynak.

Az ajánlati felhívás szerint a kivitelezési szerződéseket

* Budapest Főváros VII. kerület Erzsébetváros Önkormányzata

1. Erzsébet krt. 6. szám alatti Polgármesteri Hivatal napelemes rendszer kiépítése
2. Szövetség u. 15. szám alatti lakóépület napelemes rendszer kiépítése vonatkozásában köti meg.

* Erzsébetvárosi Piacüzemeltetési Kft.

1. Klauzál téri Csarnok napelemes rendszer kiépítése vonatkozásában köti meg.

A közbeszerzési eljárás becsült értéke nettó   52 339 567,-Ft + ÁFA, mely indikatív árajánlatok alapján lett meghatározva.

A közbeszerzési eljárást megindító dokumentumokat jelen előterjesztés mellékletei tartalmazzák

(*6. - 12. számú mellékletek*).

Budapest Főváros VII. Kerület Erzsébetváros Önkormányzatának és Polgármesteri Hivatalának Közbeszerzési Szabályzata I. fejezet 1.4 pontja szerint *„A saját közbeszerzési szabályzattal rendelkező Gazdasági társaságok közbeszerzési eljárásaikat feladat-ellátási szerződésükben meghatározott feladatok körében ajánlatkérőként eljárva, a Bizottságnak bemutatott szabályzatuk alapján, felelős akkreditált közbeszerzési szaktanácsadó bonyolításában maguk végzik azzal, hogy közbeszerzést a közbeszerzési eljárást megindító dokumentumok Bizottság általi jóváhagyását követően indíthatnak. A közbeszerzési eljárásban meghozott döntésüket, így az egyes ajánlatok érvényessé/érvénytelenné nyilvánítását, az eljárást lezáró döntést, a megkötött szerződést, annak módosítását a Bizottság részére kötelesek megküldeni.”*

Fentiek alapján kérjük az *„Erzsébetvárosi energiaközösség - Napelemes erőművek és energiatároló egység kiépítése Erzsébetvárosban”* tárgyú közbeszerzési eljárás Társaságunk által történő megindításának jóváhagyását.

A döntési jogosultságot jelen ügyben Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú rendelet 5. § (1) bekezdése biztosítja.

*„5.§ (1) Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága – a továbbiakban: Pénzügyi és Kerületfejlesztési Bizottság – gyakorolja az Önkormányzatot megillető tulajdonosi jogokat az alábbi kivételekkel:*

*a) azon tulajdonosi jogkörök, amelyeknek a gyakorlását magasabb szintű jogszabály a Képviselő-testület kizárólagos hatáskörébe utal;*

*b) azon tulajdonosi jogkörök, amelyeket e rendelet, vagy más önkormányzati rendelet utal a Képviselő-testület, a Képviselő-testület más bizottsága, vagy a polgármester hatáskörébe.”*

**Határozati javaslat**

**Budapest Főváros VII. Kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2022. (XI.02.) határozata az EVIN Nonprofit Zrt. ajánlatkérő részére *„Erzsébetvárosi energiaközösség" - „Energiaközösség létrehozása és működtetése Erzsébetvárosban" (2020-3.1.4-ZFR-EKM-2020-00012)* tárgyú közbeszerzési eljárás dokumentációjának jóváhagyásáról**

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt,

1. hogy az EVIN Nonprofit Zrt. által előterjesztett *„Erzsébetvárosi energiaközösség" - „Energiaközösség létrehozása és működtetése Erzsébetvárosban" (2020-3.1.4-ZFR-EKM-2020-00012* tárgyú napelemes rendszerek kiépítésére vonatkozó újabb közbeszerzési eljárás dokumentációját jóváhagyja azzal, hogy a közbeszerzési eljárás a jelenleg folyamatban lévő, hasonló tartalmú közbeszerzési eljárás lezárását követően indítható.
2. felkéri az EVIN Nonprofit Zrt.-t a napelemes rendszerek kiépítésére vonatkozó újabb közbeszerzési eljárás (fenti feltételek teljesülését követően történő) lefolytatására.

**Felelős:** Niedermüller Péter polgármester

**Határidő:** azonnal

Budapest, 2022. október 20.

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

Mellékletek:

1. sz. melléklet – Támogatói Okirat\_Erzsébetvárosi energiaközösség

2. sz. melléklet – Támogatási szerződés\_EVIN

3. sz. melléklet – Támogatási szerződés\_Piacüzemeltetési Kft.

4. sz. melléklet – Szakmai feladatterv módosítási kérelem\_Erzsébetvárosi energiaközösség

5. sz. melléklet – Költségterv módosítási kérelem\_Erzsébetvárosi energiaközösség

6. sz. melléklet – Ajánlati felhívás\_Erzsébetvárosi energiaközösség\_új

7. sz. melléklet – Közbeszerzési dokumentum\_Erzsébetvárosi energiaközösség\_új

8.a sz. melléklet – Műszaki specifikáció\_HMKE\_összefűzött

8.b sz. melléklet – árazatlan\_napelem\_Erzsébet\_krt\_6

8.c sz. melléklet – árazatlan\_napelem\_Akácfa\_u\_42-48

8.d sz. melléklet – árazatlan\_napelem\_Szövetség\_u\_15

9. sz. melléklet – Szerződéstervezet 1. rész\_Erzsébetvárosi energiaközösség\_új

10. sz. melléklet – Szerződéstervezet 2. rész\_Erzsébetvárosi energiaközösség\_új

11. sz. melléklet – Szerződéstervezet 3. rész\_Erzsébetvárosi energiaközösség\_új

12. sz. melléklet – Nyilatkozat jogszabályi megfelelőségről

13.sz.melléklet – Eljárás eredményéről szóló döntések\_Piacüzemeltetési Kft.

14.a sz. melléklet – Bírálóbizottsági jegyzőkönyv I.\_Energiaközösség

14.b sz. melléklet – Bírálóbizottsági jegyzőkönyv II.\_Energiaközösség

14.c sz. melléklet – Bírálóbizottsági jegyzőkönyv III.\_Energiaközösség